אליהו ליבמן

אליהו ליבמן (נולד בשנת 1970) הוא ראש מועצת קריית ארבע. לשעבר קצין הביטחון של היישוב היהודי בחברון. מעוטר באות הערכה מטעם הרמטכ"ל.

קורות חיים
ליבמן נולד לרב מנחם ורחל ליבמן, מראשוני ורבני היישוב היהודי בחברון וגדל בקריית ארבע, בילדותו התגורר בבית הדסה השוכן ביישוב היהודי בחברון. בהיותו בן 10, נכח ליבמן בפיגוע בבית הדסה כאשר מחבלים תקפו מתפללים יהודים סמוך לבית הדסה, רצחו שישה מהם ופצעו 16.

בגיל 15 התנדב ליבמן במד"א. ב-1988 התגייס לצה"ל כבן ישיבת הסדר בחטיבת גולני, באותה פלוגה עם מרדכי כהנא. לאחר סיום הטירונות עברו שניהם לשרת בסיירת גולני. אליהו חזר לחטיבה לאחר שסיים קורס קצינים, והמשיך בשירותו הצבאי עד לדרגת סא"ל.

קצין ביטחון 
בין השנים 1992–2018 היה ליבמן קצין הביטחון של היישוב היהודי בחברון. ב-7 בנובמבר 1993, בעת שאפרים איובי, נהגו של הרב חיים דרוקמן נפצע בפיגוע ירי, ליבמן היה הראשון שהגיע לשטח וטיפל בנהג, אך איובי נפטר. ב-21 במרץ 2001, היה ליבמן עד לרציחתה של שלהבת פס.

בשנת 2002 השתתף ליבמן בקרב בציר המתפללים, וסייע לכוחות צה"ל באיתור המחבלים ובחילוץ נפגעים, כשעל חלקו בקרב הוענק לו אות הערכה מטעם הרמטכ"ל בוגי יעלון.

בשנת 2003 חילץ ליבמן את ניצן פלג ממארב בחברון. פלג, קצין הנדסה מסיירת "יעל" הגיע לעיקול 160 בחברון לסייע לכוח שנתקל במחבלים, ונפצע קשה מירי, ליבמן שדהר לזירה חסם את קו האש עם רכבו, וגונן על פלג הפצוע כדי לאפשר את חילוצו. ביום היבחרו של ליבמן לראשות המועצה בקרית ארבע, נבחר פלג לראשות המועצה אזורית הגליל התחתון.

ב-28 באוגוסט 2016 העיד ליבמן במשפטו של אלאור אזריה.

ראש מועצת קריית ארבע 
בבחירות למועצת בקריית ארבע ב-2018 ליבמן זכה ב-53% מקולות הבוחרים, וניצח את ראש המועצה המכהן מלאכי לוינגר, שזכה רק ב-39% מהקולות. ב-2021 ליבמן קרא לחסל את ראש עיריית חברון, תייסיר אבו סנינה. אבו סנינה השתתף בפיגוע בבית הדסה בו נוכח ליבמן בילדותו.

ביוני 2023 פרסם הודעת תמיכה בנוער הגבעות ואמר: "הגיבורים שלי בדור הזה הם נערי הגבעות, המוסרים את נפשם במערכה על רגבי אדמת הקודש בארץ ישראל".

לאחר פיגוע הירי בחווארה (אוגוסט 2023) אמר בריאיון לאסתי פרז בכאן חדשות שעל פי עקרונות המוסר היהודי צריך "להוציא את הערבים מהבתים שם ולשטח את חווארה", והוסיף: "הגיע הזמן לצאת למבצע צבאי, לגבות מחיר, ולהשיב את הביטחון ואת ההרתעה - במקום להיות עם רחום וחְנון".

לקראת הבחירות לרשויות המקומיות בישראל (2023) הודיע ליבמן שלא יתמודד לכהונה נוספת.

חיים אישיים
ליבמן נשוי לאבישג לבית סגל ואב לשמונה ילדים, ומתגורר בשכונת גבעת האבות בקריית ארבע, בנו אליקים נחטף על ידי ארגון החמאס במלחמת חרבות ברזל בעת שחילץ גופות מהטבח במסיבת הטבע ליד רעים שם שימש כמאבטח. על פי עדות מאבטח ששרד את התקיפה, אליקים סייע בגבורה לפצועים והתעכב בשטח למרות שיכל לברוח. במסגרת פעילות למען השבת החטופים הביע ליבמן ביקורת פומבית על מטה משפחות החטופים והנעדרים. 

אחיו של ליבמן, שניאור שלמה ליבמן, נרצח בשנת 1998 בפיגוע סמוך ליצהר. אחיו יהודה ליבמן מנהל מוסד ישיבה תיכונית ומג"ד במילואים. אח נוסף, ישראל ליבמן, הקים ומנהל את עמותת מקימי אשתו של ישראל היא שירה ליבמן, מנכ"לית מועצת יש"ע (החל מדצמבר 2022).

ראו גם
 הפיגוע בציר המתפללים

קישורים חיצוניים

הערות שוליים

ראשי מועצת קריית ארבע
היישוב היהודי בחברון: אישים
לוחמי סיירת גולני
סגני-אלופים בצה"ל
מעוטרי אות הערכה מטעם הרמטכ"ל
ישראלים שנולדו ב-1970